Per una indústria tèxtil més justa - Campanya Roba Neta\nNova campanya de crowdfunding de Ropa Limpia! Dóna suport!\nApunta't al grup d'activistes de drets laborals! Apunta-t'hi\nLes vulneracions Les marques\nSaps què amaga un aparador\nUna indústria tèxtil que vulnera els drets humans i laborals\nLa indústria tèxtil representa el quart sector més productiu del planeta i dóna feina a més de 75 milions de persones, tres quartes parts dels quals són dones.\nAquestes treballadores, però, pateixen sistemàticament la vulneració de drets socials i laborals per part de les grans marques. Fins i tot, sense cobertura social ni sanitària.\nFa temps que les grans empreses del tèxtil subcontracten tota la producció. Això resulta en una complexa xarxa d'intermediaris.\nLa majoria de les marques del tèxtil no fa pública la seva llista de proveïdors. Aquesta opacitat dificulta molt la vigilància de les condicions socials i laborals de les treballadores.\nSense una supervisió i visibilització de les vulneracions de les grans empreses, aquestes queden gairebé impunes per a seguir amb les seves pràctiques.\nLa Campanya Roba Neta és un projecte que busca transformar aquesta situació.\nEl sou de les treballadores del sector tèxtil del sud-est asiàtic està molt lluny del que pot considerar-se un salari digne. La dificultat per arribar a finals de mes és una constant per a les famílies que viuen del tèxtil. A Bangla-Desh, per exemple, el salari és de 80 euros al mes.\nMoltes treballadores del tèxtil aspiren a una millora de les condicions laborals. Però la llibertat d'associació i la negociació col·lectiva, tot i ser drets fonamentals, no estan garantides. La repressió i prohibició dels sindicats independents sol ser la norma a països com l'Índia o Bangla-Desh.\nL'esfondrament de l'edifici del Rana Plaza (1135 morts i 2500 ferides, l'any 2013) posa de relleu la manca de seguretat en l'entorn laboral que es dóna a les fàbriques de la confecció tèxtil. Tragèdies com aquesta només són la punta de l'iceberg d'una negligència a la qual les treballadores s'exposen cada dia.\nEsclavitud moderna i treball infantil\nLa duresa de les condicions laborals d’algunes treballadores del tèxtil fan que es pugui parlar d’esclavatge modern. Algunes manufactureres viuen al lloc on treballen i no el poden abandonar fins que saldin un deute. A vegades, també, les jornades laborals s’allarguen més de 12 hores i es donen casos d’explotació infantil.\nUn 80% de les treballadores de la indústria tèxtil són dones. La dificultat de trobar feines alternatives deixa a les manufactureres en una situació vulnerable, en la que pateixen tota mena d’abusos: verbals, físics i sexuals. Aquests s’afegeixen a una llarga llista de vulneracions dels drets fonamentals de les treballadores.\nLa gran majoria de marques rebutja donar informació sobre quines són les seves fàbriques proveïdores. La cadena de subministrament és complexa i opaca, el que dificulta fer un seguiment de les condicions laborals de les treballadores. Així, les marques segueixen aprofitant-se dels beneficis que generen les pràctiques abusives.\nEl consum de roba al món no deixa de créixer i l’ús que en fem per peça no deixa de disminuir. Paral·lelament, un 99% del material utilitzat per produir roba no es recicla i la producció tèxtil genera més CO₂ que tots els vols internacionals i el transport marítim. Quina responsabilitat tenen les grans marques i quina nosaltres, com a consumidores?\nDes de l’esfondrament del Rana Plaza, l’any 2013 i l’aparició de notícies de les condicions laborals de les treballadores del tèxtil, les grans marques de roba tenen molt de compte de quina imatge donen a les consumidores. Per a millorar-la, esporàdicament fan donacions a organitzacions amb fins benèfics o culturals. Però falta preguntar-se: Se’n beneficien les manufactureres? Les donacions milloren les seves condicions?\nSobre la Campanya Roba Neta\n2021, Campanya Roba Neta. Dissenyat per Relab Studio\nEn aquesta pàgina web utilitzem cookies per garantir una millor experiència. Política de cookies


Món Associatiu | Servei de Convivència i d'Interculturalitat d'Horta-Guinardó | El web de la ciutat de Barcelona\nLa diversitat d'associacions (associacions de veïns, de joves, de dones, de gent gran, d'immigrants, esportives, culturals, professionals, sindicats, de solidaritat, de comerciants i consumidors... ) és l'expressió de la riquesa i pluralitat de la societat.\nLlei d'associacions catalana\nLes persones nouvingudes tenen dret a formar entitats pròpies d'organització col·lectiva per donar a conèixer la cultura d'origen, defensar els nostres drets i fer propostes per millorar les condicions de vida de la població immigrada. També és recomanable la participació en el conjunt del teixit associatiu, perquè reflexarà la configuració actual de la població catalana i afavorirà que la resta d'entitats incorporin la diversitat d'orígens que caracteritza Catalunya actualment.\nMés informació sobre les associacions d'immigrants:\nEls veïns i les veïnes del nostre barri o municipi de residència poden organitzar-se en les associacions de veïns, que esdevenen espais de convivència i participació. D'aquí la importància de la implicació del conjunt de veïns i veïnes en les entitats veïnals, per afavorir la cohesió social i com a pràctica de ciutadania.\nPer a més informació consultar la web de la Confederació d'Associacions de Veïns de Catalunya:\nLes mares i els pares son membres de la comunitat educativa i per tant tenen l'oportunitat i la responsabilitat d'implicar-se en l'educació dels seu fills i filles per mitjà de l'associació de mares i pares del centre on van, ja sigui l'escola d'educació infantil i primària o l'institut d'educació secundària.\nD'AMPA n'hi ha en centres públics i en centres privats concertats i tenen com a objectius:\nIncidir en totes les etapes educatives per participar i promoure el desenvolupament global del sistema educatiu del nostre país.\nTreballar per millorar la participació i el compromís dels pares, dels infants i joves i de la societat educativa.\nMés informació ensenyament primari consultar la Federació d'Associacions de Mares i Pares d'Alumnes de Catalunya d'Ensenyament Primari (FAPAC):\nMes informació ensenyament secundari, podem consultar la Federació d'Associacions de Mares i Pares d'Alumnes d'Ensenyament Secundari (FAPAES):\nLes associacions esportives neixen com a grups de persones que s'uneixen amb un interès comú: fomentar la pràctica de qualsevol esport, organitzar passejades, fer torneigs amistosos, etc.\nHi ha associacions esportives que treballen per promoure l'esport als barris, o que gestionen equipaments esportius municipals.\nAssociacions esportives escolars que afavoreixen la pràctica dels infants i joves i la participació de les famílies.\nClubs esportius que tenen caràcter d'organització privada fundada en una localitat o barri concret i reconeguda per l'Administració pública i per la federació corresponent.\nEls clubs catalans d'un mateix esport s'uneixen per promoure'n la pràctica, millorar l'organització de les competicions esportives i ser-ne els representants davant dels organismes estatals i internacionals.\nPer a més informació sobre les federacions podem consultar la web de la Unió de Federacions Esportives de Catalunya:\nSón associacions de gran tradició a Catalunya que han estat i són molt importants per a la dinamització i cohesió social. Per exemple, faciliten que infants, joves i adults coneguin Catalunya, mitjançant visites al territori, la pràctica d'esports com el senderisme, l'escalada, l'alpinisme, el ciclisme de muntanya, etc., i la transmissió de valors com la preservació del medi ambient.\nFederació d'Entitats Excursionistes de Catalunya:\nLes associacions de dones i els casals de dones són espais col·lectius oberts on es treballa per a la igualtat entre homes i dones en tots els àmbits de la vida.\nLa participació de les dones és fonamental per enfortir la lluita contra la discriminació per raó de gènere: qui millor que les dones per defensar els seus drets.\nAquestes organitzacions lluiten a favor:\nDels drets humans, la justícia social i l'apoderament de les dones, és a dir, perquè les dones assumeixen una major autonomia personal i col·lectiva i tinguin una major presència en els òrgans de representació i de poder tant econòmics com polítics, culturals i socials.\nI en contra:\nDe la violència de gènere i de qualsevol discriminació de la dona en tots els àmbits de la societat.\nPer conèixer les entitats de dones de Catalunya consultar:\nPer a més informació consultar la web de l'Institut Català de la Dona\nLa participació juvenil és tot allò que fa la gent jove, de manera individual o col·lectiva, amb la intenció d'incidir en la societat, les seves relacions i les possibilitats de desenvolupament personal i col·lectiu.\nEl conjunt d'associacions juvenils reflexa la pluralitat d'interessos i camps d'actuació en els quals es mou la joventut catalana: culturals i artístiques, noves tecnologies, esports, polítiques, estudiantils, educació en el lleure, salut, solidaritat, pau i cooperació internacional, d'emancipació i igualtat de sexes, de defensa del medi ambient i ecologisme, etc.\nO la web de la Secretaria General de Joventut de la Generalitat de Catalunya:\nDel conjunt d'entitats de l'àmbit infantil i juveniles pot destacar les entitats d'educació en el lleure.\nSón entitats compromeses amb la transformació social i amb la transmissió dels valors democràtics i de civisme. La seva tasca va adreçada als infants i joves fins als 18 anys i la desenvolupen fora de l'horari escolar al llarg de la setmana i també els caps de setmana. També gestionen ludoteques i organitzen colònies i activitats d'estiu (casals).\nPer a més informació podem consultar\nASSOCIACIONS CULTURALS I ARTISTIQUES\nLa cultura i la llengua catalanes s'han mantingut vives i han manifestat un gran dinamisme gràcies, en bona part, a les entitats que arreu del país han vetllat pel manteniment de les tradicions i han estat protagonistes dels moviments d'avantguarda artística dels darrers segles.\nActualment, amb la creixent diversitat cultural que arriba amb les noves migracions, les associacions culturals poden continuar tenint un paper fonamental en l'enriquiment de la cultura catalana, a partir de promoure l'expressió i la interacció d'aquesta diversitat, per exemple amb l'acollida dels nous artistes (pintors, escriptors, músics, cineastes, actors, etc.) que arriben amb el desig de trobar una terra que els permeti expressar-se, fer aportacions a la cultura catalana i créixer com a creadors.\nPer això, les entitats culturals són espais de creativitat artística i social, perquè faciliten el coneixement mutu, l'intercanvi i la col'laboració entre persones de diferents orígens socials i culturals.\nPer a més informació podem consultar la web del Departament de Cultura i Mitjans de Comunicació de la Generalitat:\nWeb del Dept. de Cultura\nUn dels àmbits en el qual es manifesta la diversitat cultural i social és el religiós. La Constitució espanyola estableix que Espanya és un Estat aconfessional.\nLa Llei de llibertat religiosa garanteix la llibertat de culte, per això totes les persones poden tenir creences religioses i practicar-les, en privat i en públic, sense que això constitueixi un motiu de desigualtat o discriminació davant la llei.\nLa pluralitat religiosa implica la necessitat del diàleg interreligiós per afavorir el coneixement mutu i la convivència entre ciutadans i ciutadanes de diferents creences.\nA Catalunya, la Direcció General d'Afers Religiosos informa i assessora sobre els passos que cal fer per formalitzar una entitat religiosa i atén les entitats amb seu a Catalunya.\nPer a més informació podem consultar:\nSOLIDARITAT AMB LES PERSONES INMIGRADES\nLa immigració de persones vingudes d'arreu del món implica per a elles una sèrie de dificultats d'adaptació i d'inserció en la societat catalana.\nPer donar respostes a aquestes necessitats neixen associacions de solidaritat que ofereixen una sèrie de serveis encaminats a millorar les condicions de vida de les persones nouvingudes.\nSón entitats de defensa dels drets humans i de lluita contra la injustícia i l'exclusió socioeconòmica. Treballen, doncs, per un model de societat que estableixi la igualtat de drets i d'oportunitats, universalitzant així el concepte de ciutadania.\nAixí mateix, són entitats que col·laboren amb el conjunt del teixit associatiu a l'hora de desenvolupar les seves activitats. Per tot això, la participació en aquestes associacions ens pot facilitar, com a persones nouvingudes, l'accés a la resta del món associatiu català.\nAquestes entitats impulsen projectes als països en vies de desenvolupament amb la finalitat de millorar-ne les condicions de vida, establir un nou tipus de relacions entre els països del nord i els del sud i afavorir el ple desenvolupament de tots els pobles i cultures.\nLes actuacions de les ONGD s'adrecen a l'exterior en sectors com l'educació, la salut, l'agricultura, la lluita contra la dependència econòmica o el medi ambient, i també s'adrecen a la població catalana per mitjà de l'organització d'activitats de sensibilització sobre les desigualtats nord - sud, el comerç just i l'educació per al desenvolupament.\nLes persones nouvingudes també podem participar en el moviment de solidaritat internacional mitjançant les entitats d'immigrants que porten a terme projectes de desenvolupament a les seves poblacions d'origen, cosa que s'anomena codesenvolupament.\nPer a més informació sobre codesenvolupament consultar la web del Fons Català de Cooperació al Desenvolupament:\nMés informació sobre les ONGD\nPARTICIPACIO EN LA VIDA POLITICA DEL PAIS\nUna altra mena de participació ciutadana és per mitjà de la vida política del país. Els nacionals espanyols majors de 18 anys i empadronats tenim el dret i el deure d'escollir els nostres representants als diferents governs, és a dir, d'exercir el dret de vot.\nN'hi ha quatre àmbits de participació per mitjà del vot: l'àmbit europeu, l'àmbit estatal, l'àmbit autonòmic i l'àmbit municipal.\nUnes altres maneres de participar en la vida política és mitjançant l'afiliació a un partit polític o a una organització sindical.\nHi ha partits polítics de totes les tendències i generalment s'organitzen a partir de les bases, formades per totes les persones afiliades. Les bases escullen democràticament els candidats a les diferents llistes electorals.\nLes organitzacions sindicals són associacions formades per treballadors per a la defensa i la promoció dels interessos econòmics i socials dels seus membres. Solen agrupar-se en centrals sindicals o federacions, que poden ser independents o tenir una orientació política.\nEls ciutadans i ciutadanes estrangers, amb independència de la seva situació administrativa a Espanya, tenen reconegut el dret a sindicar-se lliurement i afiliar-se a una organització política en les mateixes condicions que els nacionals espanyols


‘Matines’ a Torrelles de Llobregat – Xerinolis\nOn 28 de Gener de 2019 By xerinolis_rwo0alae\n27 de gener de 2019, Torrelles de Llobregat, 7 del matí. El sol encara no s’ha dignat a deixar-se veure i els termòmetres marquen 1,5º de temperatura. Se sent una remor sorda i constant a la zona de la piscina. La música s’ha acabat i ha posat punt i final a la discoteca de Festa Major. Això, a Torrelles, significa que les ‘matines’ són a punt de començar…\nEls Grallers de Torrelles fan rotllana amb els Grallers de la Font Groga, els seus convidats. Hi ha nervis, un xic de tensió per la pressa a començar: els gavanencs tot just acaben d’arribar després de llevar-se ben d’hora, ben d’hora… I per acabar-ho d’adobar, policia local i Mossos d’Esquadra es passegen per la porta de la piscina. Es veu que han rebut una trucada per algun afer relacionat amb la discoteca.\nI de cop, comencen a sonar gralles i timbals. La música ho atura tot, excepte el ritme sincopat dels joves que acaben de sortir de la festa i que encara no han acabat de metabolitzar tot l’alcohol de l’estòmac. I és així que, igual que va fer el flautista d’Hamelin a la rondalla popular, els grallers encapçalen una comitiva amb els nens més crescuts del poble. En aquest cas, el propòsit no és fer-los desaparèixer, sinó acompanyar-los tranquil·lament fins a la porta de casa i que comencin a recuperar les hores de son perdudes.\nEls músics avancen inexorablement mentre fan sonar la música. Obren pas a una caminata lenta i feixuga pels carrers del municipi baixllobregatí mentre pugen els seus carrers més costeruts. Si de normal ja representen un bon desnivell, bufant els instruments i amb el fred calat a les mans, es converteix en l’última pujada a l’Everest. I si no us ho creieu, proveu-ho, valents…\nA mesura que passen els minuts, els joves van desapareixent als portals, alguns veïns obren les portes per oferir esmorzar als músics i acompanyants i, com no podia ser d’una altra manera, sonen els petards i les traques entre nota i nota.\nEl sol ja repunta a l’horitzó muntanyós que emmarca la població de Torrelles. Ja no fa tant de fred ni hi ha tant de públic, però els músics arriben a la plaça de la Vila amb gest triomfant. Un any més, han resistit el fred i la son: la música popular ha tornat a guanyar.\nI com a recompensa, un premi esperat llargament durant 6 anys inacabables. Per fi, els torrellencs van poder recuperar una tradició perduda: el toc de campanes. En acabar les ‘matines’, músics i acompanyants —els pocs valents que encara aguantaven desperts—, pugen dalt del campanar de l’església de Sant Martí de Torrelles i fan girar les campanes. El so titil·lant i obstinat del metall ressona a tota la vall, despertant les poques ànimes que resten adormides.\nPotser els joves que acaben d’arribar a casa i proven de dormir són els únics que no enyoren pas la tradició de tocar campanes. Però això, potser ho sabrem l’any vinent…


L’AMPA de Cal Maiol denuncia que el camí escolar és insegur | betevé Web\nMotos que circulen tot i la prohibició i cotxes aparcats sobre la vorera dificulten l'arribada dels alumnes a l'Escola Cal Maiol. Aquest camí escolar hauria de fer més segura l'entrada i sortida dels nens, però l'AMPA del centre educatiu denuncia que les infraccions de trànsit són constants.\nMeritxell Font AMPA Cal Maiol\n“Les motos no poden transitar aquest tros, està prohibit. Llavors el problema que tenim és que passen com si fos normal. No tenen consciència de que aquest tros no és transitable”\nSandra Escudé i Vittorio Tagliatti pares alumnes\n“Entran, passen dels pals les motos i no miren si estan els nens sortint i moltes vegades es creen situacions de perill”\n“Hem d'anar cada dia corrent darrera dels nens pel perill que hi ha en aquest carrer”\nDes del districte reconeixen que no és la primera vegada que s'han de prendre mesures per millorar la seguretat d'aquest camí escolar. Fa un temps van instal·lar aquestes pilones precisament per evitar la circulació de vehicles, però sembla que no ha estat suficient.\n“Tampoc crec que la idea de tenir una guàrdia urbana o un guàrdia urbà a la porta del cole sigui la millor solució. En tot cas es poden fer i podem acordar a la reunió intervencions específiques alguns dies o veure a través de l'informació d'agents cívics quines mesures podem prendre”\nDel del districte ja han anunciat que es reuniran amb els representats de l'AMPA de l'escola per tal d'actualitzar la senyalització i millorar la seguretat d'aquest camí escolar.\nJessica Moreno Cusac@jmorenocusacSandra García Prat@sandra_gprat dijous 26 d'abril, 2018 , 09.17\nDemostren que les infraccions de trànsit a l’accés de l’escola són constants\nEls pares i mares dels alumnes de l'Escola Cal Maiol, de Sants, denuncien que la ruta escolar dels escolars del centre "és insegura". Constaten que el carrer des d'on els infants accedeixen al recinte escolar, el de Sagunt, té prohibit el trànsit de motos "tot i que hi circulen" sense respectar la prohibició.\nTot i que no és un problema nou en els darrers mesos s'han intensificat les queixes. Fa un temps, l'associació de pares d'alumnes va demanar al districte una millora de la senyalització, repintar els senyals del camí escolar i altres mesures per limitar la velocitat dels vehicles que passen pels carrers de l'entorn. En paral·lel, l'AMPA va organitzar-se per pintar el terra del carrer i d'aquesta manera fer més evident que allà hi havia una escola.\nReunió entre el districte i l'AMPA\nLa regidora del districte, Laura Pérez, reconeix que la manca de seguretat al camí escolar "és un problema reiterat que genera malestar i que s'han de buscar solucions". Fa uns mesos ja van instal·lar pilones per impedir el trànsit de vehicles, però les motocicletes en fan cas omís i també de senyals verticals que prohibeixen la circulació de vehicles. Com que aquesta mesura no ha estat suficient, el districte té previst reunir-se amb l'AMPA per mirar com es pot actualitzar la senyalització per tal de millorar la seguretat del camí escolar.\nDe moment es descarta la idea d'implantar patrulles de Guàrdia Urbana de forma permanent a la porta de l'escola, tot i que això no significa que no es puguin fer actuacions puntuals.


Som equilibristes i funàmbuls: Hem anat a la fundació Mona\nSom equilibristes i funàmbuls\n2 Blocs 1r trimestre\n3 Activitats d'avui\nHem anat a la fundació Mona\nEl passat dilluns 15 de febrer els i les alumnes de 3r. i 4t. vam anar a la Fundació Mona. Aquesta fundació acull ximpanzés i macacs que han rescatat de circs on els maltractaven o de llocs que els tenien il·legalment.\nPrimer de tot, ens van fer una explicació sobre les espècies de primats que existeixen i com n’estan d’amenaçades.\nDesprés, ens van fer una visita per tot el recinte a veure els ximpanzés que hi tenen: en Bongo, en Toni, en Coco, en Víctor i d’altres. En Bongo estava tan enfadat de que fóssim allà que ens va llançar pastanagues, cebes i ens cridava.\nDesprés vam anar a veure els quatre macacs que també tots tenien nom. Una de les coses que ens van dir i ens va impactar va ser que, per fer plantacions d’oli de palma, talen molts arbres i deixen sense casa als ximpanzés. L’oli de palma el posen en molts aliments: galetes, cereals, Nocilla... Ens van dir que miréssim de consumir menys aliments que portessin aquest oli que fa tant de mal als ximpanzés i orangutans.\nLa Fundació Mona no deixa indiferent, és un lloc on tothom hi hauria d’anar un cop a la vida.\nPublicado por Bloc del Cicle Mitjà en 11:32


Descripció de l'empresa - Scytl\nScytl és el líder mundial en solucions segures de vot electrònic, de gestió d’eleccions i de modernització electoral. Les nostres solucions incorporen protocols criptogràfics únics que garanteixen la màxima seguretat, transparència i auditabilitat en tot tipus d’eleccions. La revolucionària tecnologia en seguretat electoral de Scytl està protegida per patents internacionals i permet a les organitzacions dur a terme electrònicament tot tipus de processos electorals d’una manera totalment segura i auditable, la qual cosa posiciona la companyia com a líder mundial del sector.\nVisió global de Scytl\nEl nostre nom: Scytl\nHistòria de Scytl\nPatents tecnològiques de Scytl\nAuditoria tecnològica de Scytl\nPolítica de Scytl sobre contribucions a campanyes polítiques\nAccionistes de Scytl\nCom a líder reconegut internacionalment en la gestió d’eleccions segures i solucions de vot electrònic per la seva experiència, en els últims 10 anys, Scytl ha gestionat més de 100.000 esdeveniments electorals electrònicament en més de 20 països, inclosos els Estats Units, Mèxic, França, Noruega, Suïssa, Àustria, Bòsnia i Hercegovina i l’Índia.\nFundada el 2001 com a spin-off d’un grup de recerca de la UAB, Scytl aposta molt fort per l’R+D. La seva actual cartera de patents és la més àmplia de la indústria i està formada per més de 40 patents internacionals en l’àmbit de la seguretat aplicada a processos electorals.\nLes solucions de Scytl han estat auditades per organismes independents i per experts acadèmics en gestió d’eleccions, els quals han dictaminat de manera sistemàtica que la seva seguretat i tecnologia són fiables i conformes amb els estàndards de seguretat més exigents actualment establerts.\nL’escítala es considera la primera eina criptogràfica de la història i consisteix en un cilindre amb una tira de pergamí enrotllada al voltant, en la qual s’escriu un missatge. Es diu que els grecs antics, i en particular els espartans, utilitzaven aquesta codificació per comunicar-se durant les campanyes militars, ja que tenia l’avantatge de ser ràpid i poc propens a errors.\nLes tècniques digitals modernes han substituït aquests mètodes històrics d’encriptació i Scytl és aquí per ajudar-vos a aplicar-les. Scytl encarna una nova generació que reinventa la tecnologia per millorar els processos electorals mitjançant l’ús d’avançades mesures de seguretat.\nScytl fou fundada el 2001 com a spin-off d’un grup de recerca líder de la Universitat Autònoma de Barcelona, que havia estat pioner en la recerca de solucions de seguretat per al vot electrònic des del 1994. Aquest grup científic produí les dues primeres tesis doctorals d’Europa sobre seguretat del vot electrònic i nombroses publicacions internacionals en el camp de la criptografia aplicada a la votació electrònica.\nAmb l’adquisició de SOE Software el gener del 2012, Scytl ha reforçat la seva posició de lideratge en el mercat del programari d’eleccions amb una completa gamma de solucions que cobreixen tot el procés electoral que inclouen, entre d’altres, la votació segura per Internet, el lliurament en línia de les paperetes, el cens electoral electrònic, l’informe de la nit electoral i la formació dels treballadors per a les enquestes en línia.\nScytl ha aprofitat els més de 18 anys d’experiència en recerca desenvolupant uns protocols criptogràfics revolucionaris protegits per patents que garanteixen els processos de registre de votants, de votació i de consolidació de resultats.\nL’actual cartera de patents de Scytl està formada per més de 40 patents i aplicacions patentades internacionals en l’àmbit de la seguretat aplicada als processos electorals, la qual cosa posiciona Scytl com l’empresa amb la cartera de patents més àmplia de la indústria. La tecnologia i el programari de Scytl també estan protegits per drets d’autor.\nScytl ha dut a terme eleccions en més de 20 països de tot el món i ha estat auditada per organitzacions internacionals independents i experts acadèmics en el camp de l’administració electoral que consistentment han jutjat la seva seguretat i tecnologia com a precisa i fiable. Entre aquestes organitzacions hi ha l’Agència de Seguretat Francesa, Price Waterhouse Coopers, el Centre de Recerca en Seguretat Avançada, l’Institut de Tecnologia de les Forces Aèries dels Estats Units, la Universitat de Trondheim de Noruega, la Universitat de Friburg de Suïssa, així com la Universitat Politècnica de Catalunya i la Universitat Autònoma de Barcelona, ambdues d’Espanya.\nTant Scytl com SOE Software tenen polítiques corporatives que prohibeixen les contribucions econòmiques de la companyia directament o indirecta als candidats, partits polítics o comitès d’acció política (political action committees o PAC, per les seves sigles en anglès). Com que Scytl i SOE Software són empreses de tecnologia electoral que treballen per donar suport a la celebració d’eleccions justes, precises i segures, cap de les dues empreses té cap afiliació política de cap tipus.\nScytl és una empresa de propietat privada. Els accionistes de Scytl són fons líders de capital de risc: Balderton Capital, Nauta Capital, Spinnaker Invest, Vulcan Capital, Sapphire Ventures, Vy Capital, Industry Ventures i Adams Street Partners, així com un grup de persones que inclouen els fundadors de Scytl i l’equip de direcció. En compliment de l’estricta normativa de neutralitat política de Scytl, cap dels accionistes de Scytl o membres dels òrgans de direcció té cap afiliació política.


Canvi climàtic – Renovable.cat\nEl cambi climatic es el conjunt de grans y rapids cambis provocats en el clima per el augment de la temperatura del planeta, actualmente y a llarg plaç es el problema ambiental mes greu i important. Ja que afectara greument a com es viu en en el planeta.\nLa principal causa del cambi climatic es el calentament global i te moltes consequencies negatives en els sistemes fisics, biologics i humans. El calentament global es el augment de la temperatura mitja de la atmosfera terrestre i dels oceans, aquest augment drastic de temperatura es deu principalment a les emisions de CO2.\nSegons l’institut Elcano el 81% dels ciutadans pensa que en España no hi fem suficient per lluitar contra el cambi cliamtic, el gran problema que tenim es la gran dependencia als combustibles fosils y altres energies no renovables, alguns efectes del cambi climatic ja es poden veure y quedar demostrat la gravetat de la situacio:\n-La temperatura mundial a augmentat 1,1°C desde l’epoca preindustrial.\n-La tasa de pujada de nivells del mar a augmentat 5 mm entre 2014-2019.\nA aixo podem sumar-hi altres efectes economics y socials que a mesura que hi passa el temps la seva consequencia augmentatara.\n-Mal en les collites i en la produccio alimenticia\n-Riscos en la salut\n-Fenomens meteorologics extrems, tormentas, huracans, grans incendis.\nUn exemple de la falta de serietat en l’assumpte seria el poc esforç que hi ha per cambiar a energies renovables, qué, encara que Espanya es un dels paisos de la UE qué mes produeix, en el 2017 el 91% de l’energia total venia de fons no renovables com combustibles fosils.\n¿Qué es el efecte hibernacle?\nEl efecte Hibernacle es un fenomane natural que passa en la terra gracies a la cual la vida es posible en el planeta, reb aquest nom degut a que el proces es similar al que es dona en un hinbernacle que s’utilitza per plantes.\nAquest process comença amb la arribada de radiacio solar a la terra.\nPer millorar la situacio, una de les moltes solucions seria, per exemple, motivar l’us y cambi de vehicles de combustio per electrics, ja qué, a llarg plaç l’efecte es molt menys greu, aixo sumat a que encara depenem de moltes energias brutes com petroli, carbó y gas, nomes l’us d’aquestes energies es un dels gran contribuidors al calentament global, ja que nomes unes 90 empreses son responsables de dos terceras parts de les emisions mundials.\nEn espanya empreses electricas com Endesa, Iberdrola, Naturgy, EDP o Viesgo continuen generant gran part de la electricitat utilitzant fons no renovables, per exemples com aquests es motivo un cambi abans aviat que tard a un model energetic 100% renovable.\nAmb alguns grans cambis als problemes mencionats anteriorment, es poden minimitzar els efectes perjudicials,


com arribar-hi687 45 96 41 chat Whatsapp\nA Detectives Grupo Link som "l'enllaç entre el problema i la solució". Som un equip multidisciplinari integrat per detectius privats, criminòlegs, perits calírafs i documentoscòpia, informàtics i perfiladors criminals.\nLa nostra empresa està altament qualificada en investigacions, vigilàncies i seguretat i, sobretot, és experta en analitzar els serveis amb la finalitat d'obtenir la millor resposta per a cada cas.\nEls nostres equips estan equipats amb les últimes tecnologies i el millor en equips electrònics amb l'únic objectiu de facilitar als nostres clients totes les proves necessàries que els permetin de solucionar la problemàtica que els afecti. Els nostres serveis estan disponibles tant en l'àmbit local, com són Barcelona, Sitges i l'Hospitalet de Llobregat, en l'àmbit nacional i, si és necessari, en l'àmbit internacional.\nQuina és la nostra missió? L'equip treballa de forma estricta, analítica, objectiva, rigorosa, discreta i sincera per obtenir i proporcionar informació actualitzada, ampliada i adaptada a les necessitats dels nostres clients.\nNo ho dubtis més i demana'ns informació sense compromís. Assessorament gratuït als nostres clients.\nBaixes laborals fingides\nAbsentisme / incompliment de l'horari laboral\nEmbriaguesa o toxicomania\nControl del personal (seguiment i control d'activitats):\nDirectius o alts càrrecs\nIncompliment del contracte d'exclusivitat\nAssetjament sexual / bullying\nInvestigació empresarial / financera\nPrevenció de furts\nSistema de vigilància interior i exterior\nInvestigacions sobre clients / proveïdors / empreses competidores\nPla de prevenció de fraus\nControl de franqúicies\nLesions (seguiment i control):\nControl de baixa mèdica / incapacitats\nSimulació de malalties\nInvestigacions de sinistres / robatoris i incendis:\nVinculació entre parts\nAvaluació de testimonis\nExageració de danys\nReconstrucció de fets\nÉs possible contractar un detectiu per al meu fill?\nEls actuals ritmes frenètics de vida de les societats marquen les nostres pautes de comportament i convivència del dia a dia. Ens movem més, fem més activitats, ens relacionem molt més, estem en continu contacte amb la tecnologia i, en definitiva, tenim un ampli ventall de possibilitats diverses a realitzar que amb el pas dels anys es torna més i més extens.\nAixò afecta de manera irremediable la forma que tenim d'educar els nostres fills i els mecanismes de control que podem fer servir per exercir certa vigilància en les activitats d'aquests. Quan aquest control és insuficient o falla i ens ho avisen certes conductes que els fills tenen i que ens resulten estranyes, una de les opcions que qualsevol pare pot considerar és la contractació d'un detectiu privat. Tot i que pot semblar una mesura una mica extrema i considerada com a última opció, no estarà de més tenir-la en compte si, amb ella, s'obté informació prou valuosa per conèixer la suposada causa d'un problema greu. Aquesta informació està avalada per la professionalitat d'un o diversos detectius privats que milloraran enormement les possibilitats i garanties de la presa de decisions posterior; es podrà fer front al problema amb el coneixement suficient per abordar-lo de la forma més adequada. I aquí és on nosaltres, Grupo Link Detectives, podríem ajudar-lo.\nD'aquesta forma forma, i basant-nos en el blog “Escuela para padres – Mi cumbre” (de la pàgina web https://blog.micumbre.com) podem indicar vint raons o situacions en els quals la contractació d'un detectiu privat podria ser realment útil per a la vigilància dels fills:\n1. Quan es tem que la conducta dels fills menors d'edat, voluntària o involuntària, pugui repercutir en conseqüències greus que afectin el patrimoni familiar per raons de responsabilitat civil subsidiària.\n2. Quan intents constants de comunicació per part dels pares cap als fills són resolts per aquests últims amb mentides o evasives (acompanyats, per suposat, de conductes anòmales o sospitoses).\n3. Quan es fills abandonen la llar i es desconeix completament on paren.\n4. Quan pateixen un assetjament escolar o "bullying" greu per part de companys, o en la situació contrària: quan són partícips d'aquestes conductes cap a altres joves.\n5. Quan es perceben signes o hi ha rastres d'haver rebut maltractaments, físics o mentals, i se'n desconeix l'origen o els motius.\n6. Quan els fills donen respostes incongruents, evasives o mantenen silencis profunds suposadament relacionats amb determinats signes externs que ens puguin portar a pensar que es troben en situacions de violència activa o passiva, de consum o tràfic de drogues, etc.\n7. Quan passen moltes hores fora de cada, ja sigui els caps de setmana o després d'acabar les classes de l'escola, sense haver d'explicar el què, l'on o el qui de les seves activitats.\n9. Quan comproven que menteix reiteradament en una cosa tan simple com: "me'n vaig a dormir a casa d'un amic".\n10. Quan té lloc un embaràs no desitjat en fills menors d'edat, amb la finalitat de conèixer la identitat del vertader pare o mare i així poder prendre les mesures corresponents.\n11. Quan es produeixen accidents automobilístics, agressions, violència amb danys físics o materials, realitzats per tercers o a tercers.\n12. Quan falten contínuament a l'escola sense cap tipus de justificació, es falsifiquen notes d'assistència o es desconeix el per què dels nefastos resultats escolars.\n13. Quan observem que tenen més diners dels que se'ls donen o dels que podrien posseir per mitjans propis i lícits (es percep un augment de les seves propietats materials, com ara roba, electrodomèstics, viatges, etc.)\n14. Quan apareixen problemes derivats del mal ús o l'addicció a Internet i es pot arribar a sospitar de conductes poc ètiques dutes a terme per tercers a través d'aquests mitjans.\n15. Quan roben medicines a la llar o a altres llocs i se sospita que poden estar fent-les servir per produir drogues.\n16. Quan freqüenten clubs nocturns i tornen a casa en males condicions físiques o amb símptomes inequívocs d'intoxicació per alcohol i altres drogues.\n17. Quan es tingui constància que algun fill s'ha ficat o està a punt de ficar-se en algun problema que pugui derivar en repercussions greus de tipus civil, penal o econòmic.\n18. Quan se sospiti que s'ajunten i es relacionen amb bergants o persones de costums delictives o estiguin en sectes o associacions perilloses, ja sigui coma membres, reclutadors o fins i tot dirigents.\n19. Quan pateixen un canvi brusc en la seva relació i comunicació familiar, en les amistats o en els estudis.\n20. Quan apareguin símptomes o senyals de trastorns físics i de l'alimentació produïts per patir anorèxia, bulímia, etc.\nUna vegada el detectiu privat hagi fet la seva feina, correspondrà als pares saber fer servir bé la informació obtinguda. La tasca del professional acaba quan obté el material per desenvolupar un informe sobre els comportaments del menor. Els pares, així, podran treballar sobre la base d'aquest document i podran decidir amb molt millor criteri a quins altres professionals acudir en cas de necessitat (tutors, psicòlegs, policia, etc.)\nTal com poden observar, són moltes les raons per les quals podria ser interessant en un moment donat fer servir l'ajuda d'un detectiu privat. Una inversió econòmica a temps realment pot evitar problemes futurs greus.\nDetectius privats i xarxes socials: és possible espiar el WhatsApp?\nLes opcions de comunicació es multipliquen exponencialment amb el transcurs dels anys. I és que no és cap secret que la tecnologia avança a un ritme frenètic. Ens trobem davant d'una societat cada vegada amb més afany de relacionar-se, publicitar-se, mostrar-se obertament i en permanent contacte dels uns amb els altres sense necessitat de compartir espai ni temps. Això genera un autèntic repte per a molts tipus de professionals: en especial, i centrant-nos en el que realment ens concerneix aquí, per als del sector de la seguretat i dels detectius privats. Aquest auge de les tecnologies de la informació i de les xarxes socials i els seus derivats obre el camí de noves tipologies delictives i, al mateix temps, naixen al seu torn noves vulnerabilitats o riscos per al ciutadà. Això no obstant, també sorgeixen així noves necessitats: la necessitat de reglamentar determinats àmbits tecnològics als quals la llei no feia esment o, simplement, ho feia d'una manera molt arbitrària, i la necessitat d'educar i conscienciar els usuaris en el bon ús d'aquestes noves tecnologies. D'altra banda, per a un detectiu privat aquest món pot brindar-li un ventall de noves formes d'investigar o recollir certa informació, sempre que sàpiga quines accions estan emmarcades dins de l'àmbit de la llei.\nAixò no obstant, en aquesta publicació d'avui ens centrarem en una qüestió que està portant a error determinats clients potencials dels detectius privats: la intercepció o l'"espionatge" de converses realitzades en aplicacions o xarxes socials tan conegudes com poden ser WhatsApp, Facebook, Tinder o d'altres de similars. I és que es pot tornar fins i tot una cosa habitual trobar-se amb la situació d'haver-li d'explicar a més d'una persona el que exposarem tot seguit per deixar-li clara la impossibilitat de centrar-se en una investigació acceptant com a proves el contingut d'una conversa en línia a través d'algun d'aquests programes o aplicacions.\nPer tant, els WhatsApp, els missatges del xat de Facebook o qualsevol altre missatge que enviem per xarxes socials o pàgines de contacte són confidencials i estan protegits jurídicament. I no hi ha cap excepció possible, llevat que ho ordeni justificadament un jutge. No serà una impossibilitat tècnica, ni tan sols ètica o moral, la que ens allunyi, com a detectius privats, de l'intent de proporcionar al client ignorant del tema els missatges privats de la seva parella o del seu treballador, etc. Hem de tenir en compte que des d'un punt de vista tècnic, i sobretot si disposem de coneixements d'informàtica avançats, probablement podríem fer ús d'un programari determinat que ens permetria de violar aquest dret a la intimitat i d'obtenir les "proves" sol·licitades. Però què podríem aconseguir amb això? A més del coneixement del contingut d'aquestes comunicacions, res; en cap cas no es podrien presentar com a prova de res, ja que en presentar-les com a tal quedarien automàticament anul·lades per declarar-se il·legals. A més, hem d'afegir el suïcidi professional al qual ens estaríem sotmetent en posar-les en coneixement de determinats organismes públics. Recordem que l'activitat del detectiu privat està molt regulada a Espanya i fer activitats fora d'aquesta regulació pot comportar penes molt greus, algunes de les més lleus de les quals són la suspensió o la inhabilitació temporal de l'activitat professional com a detectiu.\nTambé és convenient esmentar, per acabar d'aclarir la situació, que la propietat del dispositiu, ja sigui un ordinador, un terminal de telefonia o qualsevol altre, en cap cas no et donarà dret a espiar les converses d'aquella persona que l'hagi fet servir. És a dir, si confies en el fet que podràs recaptar informació privada i aliena pel simple fet d'haver deixar el teu telèfon intel·ligent a X persona (per exemple, la teva parella), sí que serà molt més fàcil indagar en les teves converses privades, però estaràs navegant per aigües prohibides. És la mateixa conversa, el contingut d'aquesta, el que està protegit legalment, no el dispositiu al qual s'està fent servir l'aplicació en qüestió.\nEn la majoria dels casos ens trobarem aquest tipus de situacions quan el suposat client tingui sospites de la seva parella (casos d'infidelitat). Podria trobar-se algun altre cas aïllat i poc habitual que tingués a veure amb l'ús que es dóna a determinats dispositius en alguns llocs de treball, però són pràcticament inapreciables. Per tant, si està llegint aquestes línies en aquest precís instant i tenia pensat contractar un detectiu per a allò que s'explica anteriorment, tingui en compte el següent: el detectiu privat no punxa telèfons, no intercepta missatges de WhatsApp, no li instal·larà programari que li permeti d'espiar tant com vulgui les converses de la seva parella ni res de tot això (la indústria cinematogràfica tendeix a exagerar en alguns casos); i, si decideix fer-ho pel seu compte, aquestes accions poden portar-lo fàcilment a la presó (tot i que li pugui semblar una exageració, tot i que pensi que és una acció habitual entre els ciutadans del carrer, tot i que hi hagi milers de conductes més reprotxables o mereixedores de penes similars o més greus).\nArribats a aquest punt, i si necessita conèixer com de fidel és la seva parella o deixar enrere qualsevol sospita que estigui pertorbant la seva tranquil·litat, el que haurà de fer serà contractar un detectiu que, mitjançant la bona praxi aprovada legalment, obtindrà les proves documentals necessàries a través del seguiment de l'investigat d'una manera limitada i justificada que en cap cas no soscavarà el dret a la intimitat i la privacitat de les comunitats que tots, sense excepció, posseïm. Recordi aquesta famosa dita: "la curiositat va matar el gat".\nDetectives Grupo Link.\nTota la informació actualitzada i vigent sobre:\nLegalitat de l'activitat del detectiu


formatge en pols (opcional)\nEn una cassola, ofegueu el porro tallat molt fi amb un rajolí d’oli d’oliva.\nAfegiu-hi unes làmines de tòfona i cobriu-ho amb la nata líquida.\nAfegiu-hi els ous i unes rodanxes fines de pernil ibèric, salpebreu-ho i poseu-ho al forn 10 min, fins que l’ou qualli.\nServiu-ho immediatament, també podeu empolsar-ho amb una cullerada de formatge en pols, abans de posar les cassoles al forn.\nTalleu la tòfona finament o ratlleu-la a l’últim moment abans de fer-la servir. També podeu cobrir els ous amb una fina capa de tòfona quan surtin del forn.


Les rondes emmarquen la Zona de Baixes Emissions (Elisenda Rosanas/ACN)\nLes respostes als principals dubtes de la plena entrada en vigor de la ZBE: què?, qui?, on?, quan?, com?\nSílvia Mateu 31/12/2019 - 20.08 Actualitzat 02/01/2020 - 11.38\nLa zona de baixes emissions (ZBE) és una àrea protegida de més de 95 km2 en què no poden circular els vehicles sense distintiu ambiental de la DGT. L'objectiu és lluitar contra la contaminació per protegir la salut de les persones.\nA partir de l'1 de gener del 2020 s'aplicaran les restriccions els dies feiners, de dilluns a divendres. L'horari és entre les set del matí i les vuit del vespre.\nTurismes: de gasolina matriculats abans del gener del 2000 i dièsel matriculats abans del gener del 2006\nMotos i ciclomotors: matriculats abans del gener del 2003\nFurgonetes, camions, autocars i autobusos tindran una moratòria d'un any per adaptar-se a la normativa i podran circular encara que no els correspongui el distintiu ambiental de la DGT.\nAlguns vehicles podran circular sense restriccions, fins a la renovació per un vehicle amb distintiu ambiental de la DGT:\nVehicles de persones amb malalties que els condicionen l'ús del transport públic\nVehicles singulars de feina (unitat mòbil de ràdio o televisió o bibliobús)\nEls vehicles estrangers podran circular?\nS'autoritzaran un màxim de dies anuals per als cotxes més contaminants, sense etiqueta, que hauran de pagar 2 euros diaris.\nTant per als vehicles exempts del distintiu com els estrangers o per a les visites puntuals cal tenir autorització, que es tramita a l'AMB. També es pot trucar al 930 333 555, els dies feiners de 9.00 a 14.00.\nComençaran a multar?\nDurant el primer trimestre de l'any es deixa un període d'adaptació.\nMobilitat ZBE Barcelona Contaminació\nEl "Gran Germà" de la zona de baixes emissions: Així es multarà els vehicles


Casal diari Archivos - Casal Infantil Pati Llimona\nServei de lleure del barri Gòtic adreçat a infants de 4 a 11 anys.\nObert de dilluns a dijous de 16.45 a 19.30h.\nEs treballa per projectes i amb grups interedat, els quals sorgeixen de forma espontània i natural quan els infants escullen les activitats a les quals volen participar en funció dels seus interessos i motivacions.\nEs dóna més importància al procés que no pas al resultat i es fomenta tant la col·laboració com el compromís amb el grup.\nCal destacar que també es plantegen activitats per a un grup d’edat concret amb la intenció de treballar altres aspectes més específics acord amb les diferents etapes evolutives.\nComencem el casal!!!\nJa hem començat el casal amb els dos grups!!! 🙂 Reconeixeu algú tot i les mascaretes? Grup de petits: Grup de grans:\nSi no saps què fer a les tardes, inscriu-te al Casal Infantil Pati Llimona! Inscripcions: De dilluns a divendres de 16 a 17h. Documentació que cal portar (originals): – DNI, NIE o passaport del pare, mare,...\nEl grup de petits del casal infantil ja s’estan preparant pel Carnaval d’aquest any! I vosaltres? 🙂\nCampionat de futbolí amb Franja\nQui vol jugar una partida al futbolí??? 🙂\nFent mini atrapasomnis colorits al casal infantil! 😛 Com es fan?


Foment i Pimec es desmarquen dels ajuts del Govern per les contrapartides de mantenir ocupació\nEls empresaris rebutgen la pretensió de la Generalitat de condicionar els nous ajuts a pimes a no efectuar acomiadaments durant un termini d’un any\n28 de de gener del 2021. 18:58\nFoment del Treball i Pimec s’han desmarcat del nou paquet d’ajuts anunciat pel Govern, a causa de les contrapartides de manteniment de l’ocupació exigides. Les organitzacions empresarials han rebutjat firmar l’acord del diàleg social amb la Generalitat i els sindicats, al qualificar d’«inviables» les condicions plantejades en paral·lel al desemborsament de 618 milions d’euros en transferències habilitats per l’erari català. «Les empreses han de tenir flexibilitat per prendre decisions relatives al manteniment de la plantilla», han declarat en un comunicat conjunt fet públic la tarda d’aquest dijous.\nEl Govern va donar a les patronals 24 hores de marge perquè decidissin acceptar o no la proposta que tenien a sobre de la taula i que està anunciada als mitjans de comunicació des d’aquest dilluns. Finalment, la resposta ha arribat via comunicat públic, en una nota conjunta de les patronals, que en aquesta ocasió sí que han preservat la unitat d’acció. «No és possible acceptar compromisos que fan inviable el futur de moltes empreses», han declarat les patronals.


S'habilita un llibre de condol pel Damià Bas a l'ajuntament - Ajuntament de la Pobla de Montornès\n14/11/2020 | Ajuntament\nLa pèrdua d’una persona estimada, el dol i l’acomiadament són moments difícils en què una família necessita el suport i escalf de les persones que tenen a la vora. Des del consitori municipal s’ha habilitat un llibre de condol pel Damià.\nD’aquesta manera tothom que ho desitgi podrà expressar a la seva família que es comparteix el sentiment d’aflicció per la mort del Damià; una persona estimada per tots/es. Els representants polítics amb representació al ple municipal i les entitats municipals ja hi han participat.


Josep Maria Salat, escollit nou president de La Farsa - Regió7 :: El Diari de la Catalunya Central\nJosep Maria Salat, escollit nou president de La Farsa\nDesprés de la mort de la presidenta de l'Agrupació Teatral La Farsa, Montserrat Minoves, el mes d'abril passat, de forma sobtada, l'entitat berguedana, fundada el 1958, ha renovat la seva junta directiva. En l'assemblea celebrada dijous, per unanimitat, es va aprovar la candidatura de la junta encapçalada per Josep M. Salat, que en serà el nou president. Xavi Torrabadella continua com a tresorer i Anna E. Puig s'incorpora com a secretària de l'associació.\nSalat, el nou president de La Farsa, té un extens bagatge dins l'agrupació teatral i una dilatada experiència en el camp cultural en general. La línia de la nova junta és continuista respecte al treball fet fins al moment: col·laboració amb altres entitats i implicació amb la ciutat de Berga, participació a la festa dels Elois, posada en escena dels Pastorets de Serafí Pitarra i estrena de projectes teatrals durant l'any.\nEl projecte més immediat de La Farda és la posada en escena de La plaça del Diamant, de Mercè Rodoreda, els propers dies 15 i 16 d'octubre. Just després, es posarà la vista en els Pastorets.


INTERVÉ: Genís Pigem, regidor de la fira\nEls cavalls i els espectacles que ens ofereixen són sens dubte un dels majors reclams de la Fira de Sant Andreu de Torroella de Montgrí, que enguany ha celebrat la seva edició número 626 essent així l'esdeveniment més antic de tot Catalunya. Aquesta és una fira agrícola, ramadera i comercial. Agrícola, perquè s'hi pot trobar des de tractors fins a estris per utilitzar al camp; ramadera perquè compta, com dèiem, amb exhibicions de cavalls i de doma, però també amb concursos de Gossos de Tura i de coloms; i per últim comercial, per què ofereix una ampli mercat d'alimentació i d'artesania.\nAquesta pista i els diversos espectacles eqüestres com el que veieu en pantalla, a càrrec dels nois i noies de Cavall de Troya i de Santi Serra, han deixat bocabadats a l'elevat nombre d'espectadors que s'han acostat a veure'ls al llarg de tot aquest últim cap de setmana de novembre i primer dia de desembre.\nHem parlat de cavalls, si, però aquests altres animalons de quatre potes, en aquest cas més petits, també cobren un gran protagonisme en aquesta fira amb el Concurs de Gossos d'Atura. Aquest 2019 s'ha celebrat la 28a edició d'aquest certamen i ha estat més emotiva que mai, retent homenatge entre moltes llàgrimes del públic al seu gran impulsor, el pastor local Jordi Muxach. Amb el pas dels anys i gràcies a la seva gran feina, el concurs s'ha convertit en un referent indiscutible del municipi.\nMés enllà de les exhibicions eqüestres i el Concurs de Gossos d'Atura, la fira, com ja és tradició, ha inclòs un gran nombre d'actes en un intens cap de setmana en el que la vila reivindica any rere any la seva potent tradició agrícola, ramadera i comercial, malgrat els canvis que ha patit al llarg del temps. I justament aquesta ha estat la temàtica d'enguany, el relleu generacional a pagès.\nEls visitants han pogut passejar-se entre mercats situats en diversos indrets del municipi. Una mostra comercial amb una seixantena d'expositors es trobava distribuïda entre el cos central de l'Espai Ter i una carpa complementària de 1.000 metres quadrats. Aquest ha estat l'epicentre de la fira, al voltant del qual s'articulen tot un seguit d'espais i àmbits expositius. Per altra banda més de dues-centes parades han format el famós mercat de Sant Andreu, ubicat entre el passeig de Catalunya i el passeig Vicenç Bou, on els centenars de persones que s'hi han passejat han gaudit de paradetes artesanals i d'exhibicions de maquinària agrícola i de vehicles clàssics.\nLa Fira de Sant Andreu doncs ja compta amb una edició més a la butxaca.


............................................................................. AMPA Escola Sant Marc: Carnaval 2011\nMANIFEST DEL REI CARNESTOLTES\nCalldetenes, 13 de març de 2011\nVilatans de Calldetenes, abans de començar, vull donar les gràcies a tots els que avui heu vingut aquí a participar de la festa. Malgrat el fred i la pluja han provat d'impedir-ho el Rei Carnestoltes ja és aquí!\nAixí doncs, calldetenencs i calldetenenques, després de donar unes voltes per aquests carrers, agraeixo que em celebreu amb lluïdes disfresses i que disfruteu i gaudiu amb disbauxa i descontrol d'una festa on tothom fa el que vol!\nI és que Carnestoltes és això: “la lluita de la diversió contra la reflexió”.\nDurant uns dies tots aprofitem per ser i fer allò que la resta de l'any no ens permet. I molt menys ara, en els temps que corren, que ens han convertit a tots en “vaques flaques”, mentre veiem com a d'altres “sorprenentment” les vaques se'ls engreixen! A veure si les hi podem munyir!\nPerò l'optimisme de la festa ens fa veure positiu algunes coses que l'Ajuntament ha arranjat des de l'estiu! Veieu sinó les novetats al pati de l'escola que els més joves del poble podran gaudir!\nPerò això no ens fa perdre de vista que des de les altures se'ns escanya! Poble, agafem el toro per les banyes! Perquè si van parlant de crisi i no donen solucions els engegarem a tots a tocar-se els .... pebrots!\nAmics, no hi doneu més voltes i quedeu-vos amb el què us diré: Qui vulgui anar ben servit,... que es faci ell mateix el llit!\nEnllaç directe a l'àlbum.\nSi apareixes a alguna foto i vols que la retirem, escriu-nos un correu o deixa'ns un comentari aquí i ho farem sense problemes!\nSi tens fotos i vols que les publiquem aquí, també ens pots escriure un correu o deixar-nos un comentari.\nXerrada sobre l'adolescència i la intel•ligència e...


Podem. I punt: Capítol 4. Lluïsa\nResum capítol 4 de L’ambició d’Aleix:\nAleix ja no és un xiquet i se’n va a València a fer el servei militar. Només arribar coneix a Lluïsa, una xicona d’ulls verds, estudiant, de la mateixa edat que ell. Sempre esperava a l’altre cantó del carrer a un jove estudiant robust i ben carat que donava a pensar que era el seu nóvio. Aleix no podia resistir la temptació d’acostar-se i així ho va fer; van mirar-se per un instant...\nPassaven els dies i Aleix seguia anant al mateix cantó, però la xicona no. No sabia que fer, volia veure-la de nou i un dia, sense saber com, allí estava! Aleix va passar davant seua i va esperar fins que aplegà l’altre xicot; tots dos van passar per davant d’Aleix i aquest es donà del paregut que tenien, eren germans!\nUn dia va anar a una papereria i donà la casualitat que l’empleada que s’hi encarregava era Lluïsa, va ser quan van començar a parlar de veritat. Anava molts dies, van fer-se amics i li va presentar al seu germà.\nPublicat per carla lópez a 12:49


El mal temps endarrereix les tasques de remolc del vaixell encallat a Maurici - Regió7 :: El Diari de la Catalunya Central\nEl mal temps endarrereix les tasques de remolc del vaixell encallat a Maurici\nEl mal temps endarrereix les tasques de remolc del vaixell encallat a Maurici Regió7\nLes males condicions meteorològiques van endarrerir ahir les operacions de remolc del vaixell de càrrega japonès que va encallar el juliol enfront de les costes de Maurici i que es va partir en dues durant les tasques de neteja. La part frontal del vaixell, que es troba ara a uns 30 metres de la resta de l'embarcació, hauria d'haver estat remolcada i enfonsada el dissabte a uns 1.000 quilòmetres de Maurici, segons informacions del diari Le Mauricien. Està previst que la part posterior del vaixell, no obstant això, romangui on va encallar. «La part davantera es troba a la deriva, així que cal esforçar-se molt», va indicar Sunil Korwarkasing, expert mediambiental consultat per l'agència DPA.\nAhir encara quedaven a l'interior del vaixell de càrrega Wakashio unes 40 tones de combustible que, segons les autoritats, encara han de ser retirades. El vaixell de càrrega, que portava amb si unes 4.000 tones, va encallar el passat 25 de juliol i va provocar una taca d'unes 1.000 tones en la zona, coneguda per la seva flora i fauna autòctones.


2 dies ORIENTACIÓ MTBO a BANDA i BANDA DE BRACONS – Secció d'Orientació | Unió Excursionista de Vic\n2 dies ORIENTACIÓ MTBO a BANDA i BANDA DE BRACONS\nInformació tècnica - Notes del traçador\nCom fer un porta mapes\nEl proper 15_12_19 és la nova data que la UEVic organitza la MTB-O a l’Esquirol, que havia quedat postposada.\nLa cursa de MTB-O, tot i que és una cursa de copa catalana, aquelles persones que no estant iniciades en l’orientació seran molt ben rebudes, la MTB-O és una apassionant modalitat que combina la bicicleta de muntanya amb l’orientació. Per participar sols us farà falta un portamapes, que el podeu comprar o bé fabricar-lo vosaltres mateixos, al final del butlletí deixem un suggeriment de com fer-lo. Afegir, que a les 9:00h es farà una formació per als no iniciats.\nCaps de cursa: Cristina Bertran Prat i Jordi Sales Rovira\nTraçador: Jordi Sales Rovira\nSportident: Santi Gutiérrez\nInscripcions: Jordi Serra\n● 08.30 – Obertura centre de competició. Recepció de participants i inscripcions fora de termini.\n● 09.00 – Formació per a no iniciats.\n● 09:30 – Primeres sortides dels primers corredors.\n● 12:00 – Sortida en massa corredors de la rogaine.\n● 13:00 – Tancament de l’arribada MTB-O i/o dues hores després de l’últim corredor.\n● 13:30 – Lliurament de premis MTB-O.\n● 14:00 – Arribada corredors rogaine.\n● 14:20 – Premis corredors rogaine.\nA l’espai del Pavelló podeu trobar servei de bar i tindreu a la vostra disposició dutxes i aigua a pressió per poder netejar les bicicletes postcursa.\nCategories Copa Catalana 2019\nCategories no oficials\nLes categories no oficials, són especialment recomanades pels debutants / popular.\nCircuit iniciació nens: distància curta i nivell tècnic fàcil.\nCircuit iniciació adults: distància mitja i nivell tècnic fàcil.\nPer la rogaine es farà una categoria absoluta. Els corredors podran anar amb grup o individualment.\nWeb de la FCOC (Federació de Curses d’Orientació de Catalunya):\nAquells corredors que facin la MTB i la rogaine es podran beneficiar d’un descompte. En el cas de participar a la rogaine grupalment, en el moment de fer la inscripció cal tenir en consideració que si un dels integrants fa la cursa MTB i l’altre no, cal fer la inscripció per separat, posant el mateix nom d’equip. D’aquesta manera s’aplica el descompte.\nEls tres primers classificats de les categories oficials de copa catalana, de MTB-O que hagin corregut a la BTT-O d’Argelaguer, el diumenge, amb la suma dels dos dies, optaran al premi a banda i banda de Barcons.\nTambé tindran premi els tres primers classificats absoluts de la rogaine.\nCal fer esment que hi haurà premis especials pels primers locals del Cabrerès (Esquirol, Cantonigròs, Rupit i St. Martí Sescorts) de les categories populars de la MTB-O i la rogaine.\nPart dels obsequis són gentilesa de la CAC (Cabrerès Associació de Comerciants). Agraïm la seva col·laboració.\nRogaine Popular de 2 hores\nAquells que vulguin aprofitar la oferta BTT + Rogaine cal que facin la inscripció per separat.\nSi teniu algun dubte o incidència, podeu escriure a cursaskirol@gmail.com\nCategories d’Iniciació: L’organització facilitarà gratuïtament una pinça en préstec a totes les persones que no disposin d’una pinça sportident.\nCategories oficials: Les persones que no disposin d’una pinça sportident, podran llogar-ne una abonant 5 € en concepte de lloguer, que caldrà afegir a la quota d’inscripció a l’hora de realitzar el pagament.\nPer recollir les pinces llogades o deixades en préstec, caldrà adreçar-se a la zona d’inscripcions el mateix dia de la cursa. Com a fiança de la pinça caldrà deixar el DNI, que serà retornat al finalitzar la cursa, un cop es retorni la pinça a l’organització.\nLa cursa serà amb recorregut lineal entre els punts de control de pas.\nL’inici de les sortides serà a les 9:30h. La sortida dels circuits oficials es farà segons l’hora assignada prèviament. Consultar llistat, el qual serà publicat una vegada hagin finalitzat les inscripcions.\nPel que fa als circuits d’iniciació es donarà la sortida amb el sistema de fita start. Això vol dir que tothom sortirà a l’hora que vulgui entre les 10:00h i les 11:30h, respectant els intervals marcats. Per iniciar el recorregut caldrà que es marqui la fita start per tal que s’iniciï el cronòmetre.\n– la primera és per la majoria de categories\n– la segona és per la categoria iniciació curt, i homes/dones infantil.\nLa cursa segueix el reglament estipulat per la FCOC (Federació de Curses d’Orientació de Catalunya) Reglament oficial MTB de la FCOC\nEl reglament de les curses MTB estableix que és obligatori només passar pels camins i senders, si és que no s’específica expressament algun aclariment. En el cas d’aquest territori/mapa hi ha moltes zones obertes (lloms de margues) potencialment passables. A causa de la incapacitat de poder controlar el joc net de tots els participants i per tal de proporcionar igualtat de condicions a tothom, en l’edició d’aquesta cursa és permès abandonar els camins. Tanmateix el cartògraf i el traçador només garanteixen la ciclabilitat dels camins i corriols.\nTambé recordar que:\n● És obligatori l’ús del casc.\n● Cal respectar l’entorn; cuideu i emporteu-vos les deixalles que podeu generar siusplau (papers, ampolles, envoltoris…), important no franquejar les propietats privades, conreus… En el cas que hi hagi algun desperfecte en algun filat, avisar a la organtizació.\n● Al finalitzar la cursa cal passar per la taula de control d’arribada, per descarregar el temps, així com avisar a la organització en cas d’abandonament, per tal que no s’iniciï un procés de recerca.\n● Les carreteres estaran obertes a la circulació de vehicles, aneu amb alerta i precaució, no teniu prioritat.\nEl mapa transcorre entre els municipis de l’Esquirol i Sant Martí Sescorts.\nEl Cabrerès és un territori que presenta molta xarxa de camins i corriols els quals presenten una gran varietat de ciclabilitat. Hi ha una combinació de desnivells suaus i d’altres de més pronunciats.\nÉs un territori amb molta presència de bestiar pasturant, per la qual cosa hi ha molts filats.\nTots els que creuen els camins (amb porta) estan indicats al mapa. Demanem i aconsellem passar-els per sobre i/o per sota.\nEls treballs forestals també hi són constants, i fa que els camins es vagin “transformant”, els camins de nova creació a causa del treball al bosc són de fàcil identificació. Hem evitat posar controls en aquestes zones.\nEls lloms de marga amb poca vegetació o nul·la tenen un gran protagonisme en la zona. Ja hem comentat que és impossible controlar que únicament es passi per camins durant la cursa, és per això que en aquesta cursa està especialment permès. Varis camins passen pels lloms i són difícils de visualitzar-els, tanmateix és evident que per allà s’hi passa.\nHem plantejat uns traçats exigents física i tècnicament pels circuits més competitius, i hem buscat uns traçats especialment divertits per la resta de categories.\nHi ha pistes i camins que són molt evidents, i corriols i traces en llomades que no ho són tant, caldrà anar molt atents.\nTot el mapa és cara solei, i si surt el sol pot fer molta calor. Cal anar preparats amb avituallament líquid.\nMapa: Jordi Sales Rovira. 2005\nActualitzat i revisat: UEVic. 2019\nEscala del mapa: 1/15.000/10.000 segons categories\nFormat: DinA3 / DinA4 segons categories\nPasseig les Gorgues 8 l’Esquirol\nSNACK-BAR ROVI (apartaments turístics)\nC/Sant Bartomeu 6 l’Esquirol\nCA LA ROTLLADA (allotjaments)\nMas la Rotllada ctra. Vic-Olot km23,6\nCA LA PALMIRA (Hostal rural, pastisseria i comestibles)\nC/Camí Reial 1 Cantonigròs\nCtra. Vic-Olot 24,5 Cantonigròs\nCA L’IGNASI-CA LA LAIA\nC/Major 4 Cantonigròs\nCtra. Vic-Olot km 24 Cantonigròs\nBAR-RESTAURANT EL ROC\nC/Camí Reial 5 Cantonigròs\nC/Sant Bartomeu 2 l’Esquirol\nC/Major 89 l’Esquirol\nCARNISSERIA CANSALADERIA CAN CAREDA\nC/Major 107 l’Esquirol\nC/Major 81 l’Esquirol\nPasseig les Gorgues 15 l’Esquirol\nEMBOTITS CAN COLOM\nC/Major 28 Cantonigròs\nEMBOTITS DEL COLLSACABRA (supermercat)\nC/Camí Reial 7 Cantonigròs\nCrtra. Vic-Olot 12 Cantonigròs\nRESULTATS 2 DIES\nResultats rogaine 2h


Inicis com a pastisser, pels volts del 1970.\nObertura de la geladeria del c. Santa Maria l'any 1983.\nParticipació a la fira Sant Cugat Actiu, l'any 1991.\nEn Joan Pros elaborant torrons el novembre de 2013.\nA aquestes dues botigues, se'ls hi afegeix l'any 1993 un tercer establiment. En aquest cas, a Sant Cugat, al c. Elies Rogent, al costat del cinema.\nAmb aquests tres establiments en marxa s’arriba a les tres dècades, 30 anys on se serveixen gelats artesans cada estiu a Sant Cugat i Rubí. Gelats de llimona, xocolata, vainilla, nata, maduixa, mango, àvia, crema catalana, sacher i molts d’altres. A banda del gelat, també es serveixen begudes (orxata, granissat de llimona o llet merengada) i s’elaboren postres (pastissos, tarrines de crema cremada, bombons gelats...).\nLes temporades d’hivern, a més de la venda de torrons, permeten afegir novetats any rere any i algunes d’elles arriben a consolidar-se plenament, com són les Teules del Monestir. Se serveixen torrons de tot tipus: de crema cremada, de coco tendre, de licor, de nata-nous, de xixona, d’alacant...\nL'any 2016 torna a ser un any de canvis. Després de 30 anys amb presència a Rubí, l'establiment de “GELATS i TORRONS JOAN PROS” d'aquest poble es traspassa. Ha estat una empresa exitant i exitosa, n'estem orgullossos i en donem les gràcies al poble. Al mateix temps, l'establiment de Sant Cugat situat al costat dels cinemes tanca definitivament les portes.\nAixí doncs, romanen solament les dos tendes del centre de Sant Cugat, que passen a incorporar un nou ajut, el fill del Joan i la Montse, el Marçal, per tal de continuar servint gelats i torrons artesans a Sant Cugat


Data publicació 9 juny 2021 10 juny 2021 per redacció\n39.775 alumnes ha començat avui (8/06/2021) la prova d’accés a la universitat (PAU) a Catalunya, que s’està desenvolupant amb normalitat malgrat les mesures de seguretat implementades per evitar el risc de contagi per COVID-19. Aquest matí s’ha realitzat la prova corresponent a la matèria comuna del batxillerat que forma part de la fase general: Llengua castellana i literatura.\nEn l’examen de Llengua castellana i literatura –el primer que s’ha realitzat– els estudiants han fet exercicis de comprensió lectora, expressió escrita i reflexió lingüística. En l’opció A, el text corresponia a un extracte de l’obra Luces de bohemia de Valle-Inclán. En l’opció B, els estudiants havien d’analitzar un article periodístic de Carme Riera publicat a La Vanguardia titulat Sobre coleccionistas.\nDesprés de la pausa del migdia, les proves correspondran a matèries de modalitat. Els estudiants s’examinaran de Ciències de la terra i del medi ambient, Fonaments de les arts o Matemàtiques aplicades a les Ciències Socials; mentre que a partir de les 15 h, ho faran d’Anàlisi Musical, Història de l’Art i Física. Els exàmens en format PDF estan disponibles, a mesura que van finalitzant les proves, al Canal Universitats: http://universitats.gencat.cat/ca/pau/criteris_pau/\nEn aquesta PAU la comissió organitzadora de les proves ha continuat aplicant, igual que l’any passat, criteris de flexibilització en l’opcionalitat dels exàmens per tal que cap estudiant resulti perjudicat si no ha pogut estudiar una part del temari a causa del confinament per la pandèmia de COVID-19.\nDemà dimecres, les proves continuaran al matí amb l’examen corresponent a la matèria comuna de la fase general, Llengua catalana i literatura.♦


L'alcaldessa de Barcelona critica les "presses" del "processisme" perquè creu que això és "enganyar la gent"\nDilluns, 10/07/2017 | Actualitzat el 11/07/2017 a les 16:43 CEST\nL'alcaldessa de Barcelona, Ada Colau, ha penjat aquest dilluns a la nit un extens missatge al seu mur de Facebook per explicar el posicionament de Catalunya en Comú respecte a l'1-O. Admet que, després de l'enrenou originat arran dels dubtes expressats pel seu partit, i encara que l'alcaldessa s'ha compromès a "participar" en la convocatòria, s'han d'explicar "més i millor".\nA continuació reproduïm el text que Colau ha publicat al seu perfil de la xarxa social:\nEls últims dies s'ha generat bastant polèmica sobre quin és el posicionament de Catalunya en Comú davant la convocatòria de l'1 d'Octubre. Vull evitar donar la culpa als altres i per tant vull ser autocrítica i pensar que hem d'explicar-nos més i millor. Amb ànim constructiu, aprofito el Facebook per resumir i deixar escrit quina és la nostra (i en particular la meva) posició.\n1. Sempre hem sigut un espai sobiranista que defensa i treballa activament perquè Catalunya pugui decidir la seva relació amb l'Estat a través d'un referèndum efectiu, amb garanties.\n2. El nostre consens intern és la defensa del referèndum, però som un espai plural sobre les possibles respostes: tenim independentistes, federalistes, confederalistes... i per a nosaltres aquesta pluralitat és una de les principals fortaleses del nostre espai, perquè ens acosta a la realitat plural del país. Cuidar aquesta pluralitat és un objectiu polític prioritari.\n3. Hem expressat dubtes sobre l'1 d'Octubre, igual que les han expressat altres espais polítics i molta gent diversa. Amb la informació de què disposem avui dia, no sembla que estiguem davant un referèndum efectiu i amb garanties. En tot cas, els dubtes són sobre l'eficàcia, no sobre l'objectiu ni el compromís amb el dret a decidir.\n4. Encara que finalment sigui una mobilització, recolzem l'1 d'Octubre com a mobilització contra l'immobilisme del PP, al qual fem principal responsable de l'actual situació de bloqueig.\n5. A nivell d'Ajuntament de Barcelona, aquest suport es concretarà quan el Govern català concreti la convocatòria i què demana als ajuntaments. És absurd que se'ns demani concreció als ajuntaments quan qui convoca i organitza no ha concretat. Ara bé, ja hem dit moltes vegades que en cap cas posarem en perill la institució ni els treballadors públics.\nI ara una reflexió final:\nL'1 d'Octubre, lamentablement, té tota la pinta de ser una consulta feta amb presses. El "processisme" ha jugat, sempre, amb les presses. Jo no comparteixo l'"ara o mai". No comparteixo el "vot de la teva vida" any rere any. I no ho comparteixo perquè crec que és enganyar la gent, presentant com a senzill una cosa que objectivament és complexa i difícil d'aconseguir.\nVull llançar aquest missatge, perquè em preocupa el que està passant: és legítim dubtar. És legítim no acceptar plantejaments binaris. A mi NO em preocupa que el "referèndum" sigui "unilateral" respecte al Govern del PP. Però sí que em preocupa que sigui unilateral respecte a la meitat del poble que "té dret a decidir".\nEls últims dies, JxS i la CUP ens acusen de posar-nos del costat contrari a la democràcia.\nAda Colau: "La meva predisposició a participar en l'1-O és claríssima"\nEls comuns que votaran en el referèndum unilateral\nDomènech: "L'1-O serà un 9-N amb més confrontació amb l'Estat"\nEl PSC, C'S i el PP... ens acusen del mateix, però per motius contraris! Reivindico els matisos, els dubtes, el debat honest sense que algú et col·loqui en el bàndol dels traïdors si no dones la resposta que el règim binari ha previst. I sobretot: cuidem les formes de fer política, escoltem, respectem, fem un esforç per entendre les raons dels altres... perquè el que sí que és segur és que, el 2 d'octubre, passi el que passi l'1 d'Octubre, haurem de fer avançar Catalunya junts, o fracassarem tots.\nTemes: Referèndum a Catalunya Independència de Catalunya Facebook Ada Colau


El Bloc de trenscat.cat: La 449, per fi!!!\nPublicat per Bernat Borràs a 17:40\nJo la vaig anar a veure el divendres passat aprofitant que anava per la Maquinista. Llàstima que no portava la càmera, ja que tenía tant la 449 com la 440 "a tiro"...\nPero que es rodalies o mitjana distancia?\nAmic Anònim, es de Mitjana Distancia.\nPer cert felicitats Bernat, per fi l'has caçat!!!\nOstras Bernat, avui he fullejat un llibre de la meva neboda, "Coneixement del medi", i em trobo amb una pàgina on he vist fotos de trens que em sonaven... eren de TrensCat!! I fins i tot una activitat per als nanos era entrar-hi a la web i fullejat-la. No sé si estaves al corrent que formes part de la educació de les noves generacions ;-).\nCaram, és un honor ser part de l'educació dels nens. No sé si serà un llibre que em van demanar permís fa temps o què... era d'Eumo Editorial.\nJa era hora de la 449. Jo, la primera vegada que la vaig veure va ser quan vaig anar amb l'AVE a Madrid, a les cotxeres que hi ha a prop de l'estació de Madrid-Atocha.\nMiquel Bodro Cusó ha dit...\nProp de les 11:00 ha passat per Girona direcció nord. I entre una i dues ha baixat cap a Barcelona. Fins i tot el so és espectacular. Però l'he vista des de la feina i no es questió de posar-se a fer fotos!\nJo la primera vegada que vaig veure aquesta unitat va ser a Alcazar de San Juan el dia 20 de desembre del 2008. Alli hi havien aparcades com a mínim 2 unitats.\nVaig disfrutar moltissim per que no m'esperava trobarles alli.\nI, a on aniran?\nA la Encina també n'hi havia una sortint de l'estació.\nSuposo que complementaran els trajectes amb les 448 i 447... oi? A part, pot ser el substitut de les 440 o R-470 quan es retirin progressivament l'any vinent.


Childlessness – aeQual 2.0\nDones en llocs de decisió / Europa al dia / Igualtat de gènere / Notícies\n29 març 2016 29 març 2016 aeQual_2.0Deixa un comentari\nDes de l’inici de la crisi econòmica, la natalitat decreix a la Unió Europea a un ritme constant que frega ja el 2 per cent. Els darrers indicadors d’Eurostat evidencien un descens més acusat a l’est i al sud del continent. L’any 2014 Estat espanyol registrà la meitat de naixements que el més fèrtil del continent, Alemanya (819.300), i tan sols 50.000 més que Polònia.\nEl rerefons d’aquest fenomen, històricament paral·lel a tota davallada del PIB, està determinat per la complexitat mateixa de les societats occidentals contemporànies. Els estudis existents −diversos, dispersos i, sobretot, parcials− no permeten objectivar encara una radiografia multifocal d’aquesta realitat. Al capdavall, l’avenç tecnològic i l’abandonament de patrons morals tradicionals, han fet esdevenir la procreació, en una gran majoria dels casos, un fet voluntari.\nPerò més enllà dels factors biològics −com ara l’augment de la infertilitat a Occident− i d’altres d’ideològics que determinen l’elecció reproductiva dels individus, les investigacions més recents han aïllat algunes causes relacionades amb la desigualtat de gènere que mereixen comentari i reflexió.\nLa ‘responsabilitat social’ femenina\nDe fet, l’enfocament científic també pateix el seu propi biaix de gènere. L’informe Childlessnes in Europe, −quelcom com ara “triar no tenir fills a Europa”−, signat per un grup de recercaires de prestigioses universitats del continent, com ara la d’Oxford, troba a faltar en la literatura científica disponible una major exploració de les motivacions dels homes sense fills o de canvis més amplis en l’àmbit familiar, com ara l’augment de la taxa de divorcis o la propagació de noves i diferents formes de família. Dit més clarament: les conclusions dels estudis es basen gairebé exclusivament en dades i resultats obtinguts sobre les dones, cosa que denota un prejudici, més o menys conscient, de responsabilització sexista.\nChildlessness… mostra clarament que les condicions de treball de les dones i la manca de coresponsabilitat masculina en la cura dels fills té una incidència negativa en la decisió de tenir o no descendència.\nMoltes dones han endarrerit o renunciat a la maternitat per evitar la desigualtat a la feina i a la llar\nPosposar la procreació, afirma l’informe, «ha esdevingut cada cop més una estratègia que permet, sobretot a les dones, cursar estudis superiors, establir-se al mercat de treball, adquirir recursos materials, gaudir de diverses activitats incompatibles amb les tasques quotidianes de criança i cura de les criatures i, al capdavall, fer front a condicions de vida inestables i circumstàncies laborals adverses».\nAquest ajornament sol perllongar-se fins a edats en què les condicions de fertilitat femenina ja no són les més òptimes i sovint tampoc no s’han assolit les metes intermèdies o l’estabilitat desitjades. Juntament amb això, la manca de mesures per equiparar homes i dones en l’àmbit professional i per afavorir la coresponsabilitat a la llar acaben determinant la renúncia a la maternitat.\nEn definitiva, l’entrada de les europees en l’esfera pública, malgrat els progressos de les darreres dècades, continua sent insuficient perquè no s’ha completat amb un canvi similar del sexe masculí en l’àmbit privat. Segons l’estudi, amb la decisió de no tenir fills les dones «eviten també la desigualtat en la parella». Les polítiques family-friendly de la UE erren o no acaben de funcionar.\nHomes i dones, en posicions oposades\nLa manera i les circumstàncies que envolten homes i dones a l’hora d’encarar la decisió de procrear són pràcticament oposades. En general, ells són més propensos a renunciar a la paternitat, tot i disposar d’unes condicions de vida objectivament més avantatjoses. El percentatge, però, tendeix a equiparar-se amb dones que no han experimentat cap hiat en la seva carrera professional.\nEl països del Sud i de l’Est europeu comencen a registrar majors nivells de childlessness\nNo obstant això, hi ha notòries diferències entre els diversos Estats. Al Sud i l’Est d’Europa el fenomen childlessness és relativament nou. En aquests països, els homes sense fills podrien considerar-se una sort de precursors en un context sociocultural caracteritzat per l’alt valor concedit a la família amb fills, i alhora per baixos nivells d’igualtat de gènere dins i fora d’ella. Sobretot en l’àmbit laboral, on les oportunitats de conciliar treball i família són també les més baixes del continent.\nEls estudis en aquesta àrea geogràfica indiquen que la renúncia a tenir fills per part dels homes està associada a nivells baixos d’educació, salut i situació social. Exactament al contrari que les dones, en què la major propensió a romandre sense descendència es produeix entre les que gaudeixen d’educació superior i una posició directiva a la feina.\nDes del punt de vista social, doncs, podria dir-se que aquesta situació s’estén de manera diversa en diferents classes socials, en funció del sexe: la manca de fills podria ser cada vegada més comú, anticipa l’informe, entre les dones amb poder i els homes fracassats. Cal estar alerta, ja que aquesta circumstància, de retruc, amenaça amb agreujar encara més la situació de les mares situades als estrats socials inferiors, on la desigualtat de gènere se suma a la falta de recursos.\nImatges: Salty baby bottle, Wayne McFall, Flickr, sota llicència Creative Commons / Immigration, assimilation and the American Dream, Jeffrey Smith, Flickr, sota llicència Creative Commons / Crib, Eric, Flickr, sota llicència Creative Commons


Montilla avisa d'“un procés de resultats desconeguts” amb l'1-O - Notícies Política - Notícies Política - e-notícies\nPolítica · 9 de Setembre de 2017. 12:17h.\nMontilla avisa d'“un procés de resultats desconeguts” amb l'1-O\nL'expresident de la Generalitat assegura que “l'Estat no es quedarà de braços plegats”\nL'expresident de la Generalitat, José Montilla, ha advertit que amb referèndum “les coses estaran pitjor que ara” perquè “ens endinsarem en un procés de resultats desconeguts”. Montilla ha alertat que “l'Estat no es quedarà de braços plegats” si el Govern aplica la Llei de transitorietat, en cas d'una victòria del 'Sí' l'1 d'octubre.\nAixí ho ha assegurat en una entrevista a Catalunya Ràdio, on ha afirmat que “no hi haurà un referèndum com a tal, amb garanties, legal i reconegut”. “Aquest referèndum no serà reconegut per la comunitat internacional, això ho sap tothom, jo crec que també els organitzadors”, ha considerat el president de la Generalitat.\nMontilla ha assenyalat que cal respectar la legalitat espanyola i ha qualificat de “broma” l'afirmació que hi ha dues legalitats a Catalunya. “Les lleis s'han de complir i les sentències també”, ha reblat l'expresident de la Generalitat, qui ha defensat una reforma de la Constitució. En aquest sentit, confia en que hi hagi noves majories al Congrés, alhora que ha considerat que Mariano Rajoy “ha estat sis anys de vacances respecte al tema català”.\nReferèndum, José Montilla\nTots els advertits pel TC\nAdéu a la Guàrdia Civil


Uns 200 militars retirats signen una declaració en defensa de Franco, "un militar exemplar per a tots els soldats"\nEls promotors creuen que les crítiques a Franco es fonamenten en "la tergiversació de la història"\n3 min. Madrid 01/08/2018 19:19\nUn total de 181 militars retirats de totes les graduacions han subscrit una declaració que defensa la figura del dictador Francisco Franco, a qui defineixen com a "militar exemplar per a tots els soldats" mentre denuncien que està sent "vilipendiat fins a extrems inconcebibles, sense cap objectivitat". L'anomenada 'Declaració de respecte i desgreuge al general Francisco Franco Bahamonde, soldat d'Espanya' ha sumat la signatura de 30 generals ja retirats, però també d'almiralls, coronels, comandants, tinents coronel, diversos capitans i un sergent primer.\nSegons argumenten, han fet aquest pas "després dels permanents atacs" a la figura de Franco, que "esborren sense pressa però sense pausa tot vestigi de la seva tasca per Espanya en els moments històrics que li va tocar viure". Segons la seva opinió, les crítiques a Franco estan basades en "la tergiversació de la història" i amb uns "objectius espuris que fan posar vermell a qualsevol estudiós de la veritat històrica". Per això surten a defensar-lo, sentint-se emparats per les reials ordenances per a les forces armades, que diuen: "L'homenatge als herois que la van forjar [la tradició militar espanyola] i a tots els que van lliurar la seva vida per Espanya és un deure de gratitud i un motiu d'estímul per a la continuació de la seva obra".\nPer això els signants de la declaració recomanen la lectura "assossegada i objectiva" del full de serveis de Franco, del qui destaquen que "sempre va sol·licitar els càrrecs de més risc i fatiga, disciplinat, subordinat i sempre preocupat pels soldats que tenia a les seves ordres, als quals manava amb l'exemple, va ser ferit de gravetat en combat i ascendit diversos graus per mèrits de guerra". A més, asseguren que Franco va ser "lleial" a la Segona República però després va assumir la defensa d'una Espanya "agredida i assetjada pel comunisme internacional acceptat i adoptat pel Front Popular". "Dels anys posteriors a la contesa, ara s'expliquen successos que sacsegen la sensibilitat dels més forts. Fins i tot aquells que puguin atribuir-se a fets reals, es matisen amb episodis mancats d'autenticitat i s'esquiva la situació del moment en què van esdevenir per criminalitzar qualsevol actitud per justa que fos", argumenten sobre els anys de dictadura.\nEn aquest sentit, insisteixen que les crítiques a Franco només tenen la finalitat que les noves generacions "ignorin i si cal menyspreïn" aquest període "important" de la història, "tractant de justificar amb això un fals progrés que amaga la realitat de l'actual enfonsament territorial de la Nació i la manifesta desigualtat entre els espanyols". I demanen als autors d'aquesta "campanya infame", en al·lusió al govern de Pedro Sánchez, tornar a "la veritat històrica" i acabar "amb la seva perversa pretensió" d'exhumar les restes de Franco del Valle de los Caídos i la posterior transformació o destrucció d'aquest "símbol de la reconciliació".\nFord acomiadarà 7.000 treballadors


Temenuga Apartments Chernomorets Bulgària - Ofertes d'hotels amb els MILLORS DESCOMPTES EN LÍNIA\n1 Temenuga Street, Chernomorets, Chernomorets, Bulgària, 8142 - Veure al mapa\nMés informació sobre Temenuga Apartments\nSi el que està buscant és per un hotel ben situat a Chernomorets, no busqui més enllà de Temenuga Apartments. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nTemenuga Apartments també ofereix moltes instal.lacions per enriquir la seva estada a Chernomorets. L'hotel ofereix accés a una gran gama de serveis, inclosos Wi-Fi gratuït en totes les habitacions, transport hotel/aeroport, habitació familiar.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb aire condicionat, balcó/terrassa, aparell de televisió, aparell de televisió LCD/pantalla de plasma, TV satèl•lit/cable a cada habitació. A més, l'oci que l'hotel ofereix assegurarà que tengui molt a fer durant el dia. Sigui quin sigui el motiu del seu viatge, Temenuga Apartments és una selecció idònia per a la vostra estada a Chernomorets.\nCal que informeu el Temenuga Apartments de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.


Unió Esportiva Olot » La unió fa la força (UE OLOT 2-1 Nàstic de Tarragona)\nI és que els homes de Garrido han sortit a la segona meitat amb un ritme vertiginós a nivell físic i tècnic, impregnant el seu segell característic. Kilian Grant, després d’una jugada combinativa, ha rematat desviat dins l’àrea. A l’altra banda, l’ofensiva dels tarragonins també es feia notar a les botes d’Habran JR, incapaç de batre el mur Ballesté. Garrido ha donat entrada a homes de refresc com Pedro del Campo, per oxigenar una mica la zona de creació, i també Jordi Xumetra, per aprofitar els seus desmarcatges a l’espai. El partit estava trencat i molt obert, un autèntic espectacle per a l’espectador neutral i segurament un maldecap per als dos entrenadors. Però no ha estat de jugada sinó a pilota aturada quan Carles Mas s’ha vestit d’heroi amb una maniobra acrobàtica certament espectacular. Tot ve d’un còrner d’Héctor Simón que despenja Kilian al segon pal i el banyolí l’engalta de xilena amb la cama dreta per fer esclatar l’Estadi (79′). Mas havia despertat els volcans amb una afició ben implicada que també ha jugat el seu partit particular. Quedaven deu minuts i calia aguantar el resultat de la manera que fos. El Nàstic, amb tota la pólvora atacant, ho ha provat de mil maneres però s’ha estavellat amb la rigorosa defensa olotina primer i després amb un geni dels reflexos sota pals. Lolo Plá, en temps de descompte, s’ha atrevit des de la distància però Ballesté, omnipresent, li ha negat l’èxit. Una victòria coral cuinada entre jugadors, tècnics i afició davant d’un rival que ha causat una impressió boníssima i que estem segurs que ben aviat sortirà de les últimes posicions per enfilar cap a la zona noble. Ens quedem amb la rauxa del Fortí Olotí i el retorn del triomf després de quatre jornades per situar-nos a la desena posició amb 13 punts. Diumenge vinent al migdia, a la localitat aragonesa d’Ejea de Los Caballeros, intentarem mantenir aquesta ratxa positiva i seguir creixent com a bloc. Gràcies a tots, junts som invencibles!


Embalajes CAPSA: més que caixes | El Tecnígraf\nEmbalajes Capsa ha fet evolucionar la caixa de cartró aplicant l’enginy i l’experiència. Unes habilitats que han posicionat aquesta empresa amb seu a Canet de Mar al capdavant del mercat de la venda al detall.\nEmbalajes Capsa és una empresa carregada de singularitats. Manel López, director general, principal ideòleg i soci fundador de l’empresa, ens atén en unes oficines en les que fins i tot els bolígrafs llueixen els colors corporatius. “La diferència entre nosaltres i una comercial d’embalatges de cartró és que produïm producte propi amb patent o registre de disseny. Llicenciem la fabricació dels nostres productes a tercers, mentre nosaltres tenim cura del disseny, prototips, control de qualitat, comercialització i logística”. López considera que aquest tret diferencial de l’empresa ha estat decisiu a l’hora de trobar un espai propi en un món aparentment tan poc donat a les novetats com és el de la caixa de cartró industrial i d’emmagatzematge.\nLes caixes de Capsa tenen principalment dos destins: la venda al detall i l’ús industrial. La venda al detall se centra en les grans superfícies i en l’emergent sector dels trasters, on l’empresa ocupa una posició de lideratge en les caixes per a ús en mudances, arxiu o emmagatzematge particular. En l’ús industrial, on el preu té més repercussió en les comandes, Capsa és proveïdora d’empreses que accepten pagar una mica més per gaudir dels avantatges d’un producte de qualitat superior, més versàtil i fàcil de muntar. El mercat natural de Capsa és Espanya i França, tot i que la cartera inclou clients de Portugal, Irlanda, Anglaterra i Finlàndia entre d’altres.\nLa caixa amb plus\n“Disposar d’un producte propi és el que dóna sentit al nostre model de negoci ”, afirma López. Què tenen les caixes de l’empresa canetenca que les fa diferents? “El nostre buc insígnia, la caixa 2 en 1 Plus, és més que una caixa, és una solució. Una caixa funcional, còmode i reutilitzable, tres característiques comuns en tots els nostres productes” . Introduïda fa nou anys al mercat i batejada originalment com Plus, aquesta caixa tenia en el seu sistema de muntatge del fons i el tancament superior multi ús les principals novetats. El 2012 va evolucionar donant lloc a la caixa 2 en 1 Plus, la primera caixa que tanca amb les solapes a l’ample en comptes de fer-ho al llarg, més segura i resistent que la seva predecessora i que, a més, permet dos tancaments diferents, per a enviaments o per emmagatzematge. La caixa 2 en 1 Plus no intenta competir amb les caixes convencionals, perquè no està destinada als qui només busquen preu. El treball a consciència i la inventiva aplicats en aquest producte van obtenir el reconeixement internacional a través dels premis Lider Pack i IPA Award, el 2014.\nLes virtuts funcionals tenen, però, contrapartides industrials: Les caixes de grans dimensions amb fons automàtic són difícil de fabricar perquè requereix de maquinària específica. Per aquest motiu, segons López, “les produeixen molt poques empreses i pocs fabricants volen dedicar-s’hi, perquè en el ram del cartró els productes més senzills solen ser més rendibles”.\nAutodidacte i optimista\nLa relació de Manel López amb el cartró ondulat va començar el 1991, quan va començar a treballar com a comercial per a una empresa del ram. “Vaig començar pensant que les caixes de cartró eren un món molt avorrit… i mira ara! Als tres anys vaig establir-me pel meu compte comercialitzant caixes estàndard i una caixa-armari per a transport de peces de vestir que havia patentat ”. L’entrada al món del disseny de producte dugué López a fundar Capsa el 1998, en un modest local a Montcada i Reixach. L’èxit de la caixa Plus va donar ales al negoci i va forçar el trasllat a Canet de mar el 2008, en unes instal·lacions molt més adequades a la projecció de l’empresa. Allí han seguit materialitzant desenes d’invents nascuts de la prolífica ment d’aquest empresari que es confessa inventor per vocació. “Mai he fabricat – confessa López amb tota naturalitat-. La meva especialitat és inventar per tal d’oferir als nostres cients un producte que cobreixi les seves necessitats, recolzant-nos sempre amb l’experiència i la tecnologia de grans productors.\nLópez veu el futur amb optimisme: “estem creixent un 30-35% anual, empesos per l’empenta que està agafant la venda al detall i el comerç electrònic. Els propers anys pronostico que seran brutals, perquè tenim molt potencial de creixement: estem en tots els mercats i tenim un producte de característiques úniques. I no descartem créixer llicenciant els nostres productes a l’estranger. El model de negoci de Capsa es podria replicar en altres països, però per fer aquest pas cal demostrar que en el nostre mercat funciona. En tot cas, aquest hipotètic creixement mirarem de fer-lo amb recursos propis, sempre ho hem fet així i així i volem continuar”.\nInvertir en patents\nEmbalajes Capsa es defineix com una empresa d’I+D, perquè inverteix gran part dels recursos en creació, el registre i patent dels seus productes. A Canet no els cal invertir en maquinària i el gruix de la inversió en actius es destina a protegir les creacions que brollen de la inquieta ment de Manel López, de formació autodidacta i que es confessa un expert en gestió i patents. Embalajes Capsa disposa d’un grup assessor de professionals especialistes en patents que, liderat per López, han registrat més de 30 patents relacionades amb el món de les caixes a Europa i els Estats Units. Aquest és un dels actius principals de l’empresa, que des del 2015 permet la fabricació i comercialització sota llicència dels seus dissenys, aconseguint d’aquesta manera rendibilitzar la inversió en creació de nous productes.


< 3 · 4 · 5 · 6 · 7 · 8 · 9 · 10 · 11 · 12 · 13 >\nCorrandes Animació ofereix espectacles on el més important és la participació: "cantar, ballar, expressar i compartir la festa " .\nDe_paper és una companyia d’espectacles i projectes multidisciplinaris. El Joan Alfred Mengual, artista visual i titellaire, i la Núria Lozano, música, s’uneixen en un projecte que reivindica una mirada interdisciplinària de les arts. I que busca un diàleg constant entre la senzillesa d’elements quotidians i les noves tecnologies, entre la tradició i la modernitat\nÉs possible que en una hora es pugui fer una Festa Major amb tots els actes típics que celebren el teu barri o poble? Amb els DeParranda no ho dubtis!


Jutgen un home per robar en una gasolinera gironina fent servir unes tisores - Diari de Girona\nJutgen un home per robar en una gasolinera gironina fent servir unes tisores\nL'acusat va entrar amb la cara tapada per un buf negre i es va endur 361 euros de la caixa enregistradora amenaçant les empleades\ne.don 03.03.2019 | 23:38\nJutgen un home per robar en una gasolinera gironina fent servir unes tisores girona\nLa secció quarta de l'Audiència de Girona jutjarà el pròxim dijous un acusat d'haver perpetuat un robatori amb violència en una gasolinera gironina amenaçant les treballadores amb unes tisores. Els fets es remunten al 12 d'agost del 2017, al voltant de les 9 del vespre d'aquell dia - tal com sostenen els escrits presentats per la fiscalia –l'acusat va dirigir-se al punt de proveïment de combustible «amb l'ànim d'obtenir un benefici patrimonial il·lícit».\nEl processat va entrar a l'establiment amb la cara tapada per un buf de color negre i amb unes tisores a la mà, va amenaçar una de les empleades i li va ordenar que li obrís la caixa enregistradora. Posteriorment, es va adreçar també a l'altra treballadora amb les mateixes exigències, i amb les tisores en mà la va agafar d'un dels braços i la va empentar cap a la caixa.\nTal com relata el ministeri fiscal, aquell vespre l'acusat va aconseguir el seu propòsit, que era el de sostreure els diners i fugir rapidament de la gasolinera en qüestió. Les dones no van patir cap mena de lesió, però sí que van veure com el lladre s'allunyava de l'establiment amb un total de 361 euros, extrets de la caixa de seguretat per les mateixes treballadores. Pràcticament un any i mig després, l'home s'haurà d'asseure a la banqueta dels acusats per un delicte de robatori amb violència amb instrument perillós en un local que estava obert al públic. El fet es veu encara més agreujat per l'ús d'una disfressa, i per tot això la fiscalia li demana una pena de sis anys de presó. També demana que l'encausat indemnitzi el representant legal de la gasolinera amb 361 euros –la xifra sostreta– com a concepte de responsabilitat civil derivada del delicte.\nUn lladre multireincident\nL'acusat –de 48 anys i nacionalitat espanyola– ja havia estat prèviament condemnat mitjançant una sentència ferma fins a cinc vegades per fets similars en diferents òrgans. La primera vegada va ser el 1998, quan el Jutjat d'Instrucció 5 de la Corunya el va condemnar a dos anys de presó per un robatori amb violència i intimidació. Posteriorment, va passar a mans del Jutjat d'Instrucció 5 de Mataró, que el va condemnar a mig any de presó per un segon robatori, en aquesta ocasió frustrat. Encara es contempla un procediment més per aquest jutjat per la comissió d'un altre delicte de les mateixes característiques.\nEl processat també va ser condemnat pel Jutjat d'Instrucció 4 de la Corunya i, en la darrera ocasió, també pel Jutjat d'Instrucció 4 de Girona per haver comès un robatori amb violència el 30 de maig del 2011 pel qual va complir una pena de 3 anys i set mesos de presó. Aquest, doncs, serà el seu sisè procediment en tres localitats diferents.